Benátsky súd rozhodol o 17 obžalovaných vo veľkej kauze pašovania drog z Južnej Ameriky do Talianska.

Ako uvádza Gazzetta del Sud, medzi odsúdenými je aj na Slovensku dobre známy Antonino Vadala, ktorý dostal 9 rokov.

Noviny uviedli článok titulkom: Droga z Južnej Ameriky do Locride, dvesto rokov väzenia. Spomínaných dvesto rokov za mrežami sa delí medzi 17 zadržaných. Vo väčšine prípadov ide o obyvateľov oblasti Locride v juhotalianskej Kalábrii. Obžaloba hovorí o ich účasti drogovom zoskupení, ktoré privážalo z Južnej Ameriky do Kalábrie značné množstvá kokaínu.

Drogu pritom skrývali v baleniach rôznych potravín či ovocia. Rozsudok bol podľa Gazzeta del Sud vznesený ešte včera benátskou prokuratúrou a konkrétne Francescou Zanzan.

„Medzi odsúdenými (na 9 rokov) je aj Antonino Vadala, už skôr zadržaný a neskôr prepustený na Slovensku v rámci vyšetrovania vraždy novinára Jána Kuciaka a jeho snúbenice,“ pripomenuli talianske noviny.

Drogy v Benátkach

Prípad sa začal v roku 2014, v minulosti ho opísali investigatívni novinári z medzinárodného projektu na sledovanie korupcie a organizovaného zločinu OCCRP v spolupráci s Českým centrom pre investigatívnu žurnalistiku Investigace.cz.

Benátski prokurátori tvrdili, že na slovensku žijúci „podnikateľ“ Vadala je zároveň obchodníkom s drogami. Spolupracoval s ‘Ndranghetou, jednou z najsilnejších organizovaných zločineckých skupín na svete, aby otvorili novú hlavnú kokaínovú cestu do Európy.

V septembri 2014 sa stretol s potenciálnymi kumpánmi v nákupnom centrum Valecenter v Benátkach. Chcel tam cez oceán dovážať množstvo kokaínu z Ekvádoru a z Peru. Miestny obchodný prístav strážila polícia menej dôsledne ako ten v Kalábrii.

Spolčil sa s Vadalom

Malo by to aj dve ďalšie výhody: v meste nemala dominantné postavenie žiadna mafiánska skupina a miestny prístav zároveň slúžil ako domáca základňa Francesca Giraldiho – obchodníka, s ktorým sa Vadala spolčil.

Kým Vadala a Giraldi spolu hovorili o podnikaní, dozerali na nich skúsenejší a vyššie postavení členovia ‘Ndranghety. Leo Zappia (61) dozeral na Vadalu a päťdesiatnik Vittorio Attilio Violi mal na starosti Giraldiho. Kým štyria muži dohadovali biznis, dvaja ďalší striehli, či sa v blízkosti nezjaví polícia.

Violi, prezývaný aj Drevená noha (pre končatinu, ktorú stratil po prestrelke v Kalábrii v roku 2010), viedol benátske operácie klanu Morabito – kalábrijskej skupiny, ktorá funguje pod krídlami ‘Ndranghety.

Vypočujte si dnešný podcast o odsúdení Antonina Vadalu:

Kalábrijské praktiky šírili v Benátkach

Skupina je tiež známa ako Tiradrittu (Priami strelci). Prezývku dostala po svojom zakladateľovi, ktorý bol známy nesmiernou náruživosťou strieľať svojich nepriateľov a presnosťou, s akou to robil.

Violi slúžil ako dôležitý šéf ‘Ndranghety v Benátkach. Jeho úlohou bolo šíriť praktiky a aktivity klanu z Kalábrie do toho talianskeho prístavného mesta a okolitých provincií.

V rámci svojho postavenia hľadal v Benátkach partnera pre dovoz a vývoz, ktorý by zvládol drogové zásielky, ktoré ponúkal Vadala. Takto sa stretol s Giraldim.

Morabitova moc

Zappia, prezývaný aj Bielovlasý, (ten, ktorý má na starosti Vadalu) patrí medzi aristokraciu ’Ndranghety. Jeho strýko Giuseppe Morabito bol jedným z najsilnejších šéfov tejto mafiánskej skupiny v histórii a kedysi viedol jednu z jej troch hlavných „mandamentos“, čiže pobočiek.

Morabito starší teraz sedí za mrežami, ale jeho moc v klane je stále cítiť po celom svete prostredníctvom jeho nasledovníkov. Medzi nimi je Zappia kráľom.

„Chcem dodať 200, 300 kilogramov naraz,“ hovorí Vadala Giraldimu. „Rozumieš? Minimálne 200, 300.“ Bolo by to dosť kokaínu na to, aby zaplnil kufre niekoľkých áut.

Vadala preto potreboval vedieť, či Giraldi skutočne dokáže dodať dosť latinskoamerického ovocia alebo iného podobného tovaru, aby takýto objem spoľahlivo ukryl.

Kontakty v Ekvádore a Peru

Vadala sa obzvlášť zaujímal o legálne produkty z Ekvádoru a Peru. V týchto krajinách mal fungujúce kontakty, od ktorých plánoval zabezpečiť svoje dodávky drog.

Následne by mohli byť drogy prevezené prostredníctvom Giraldiho importnej firmy do Benátok (prostredníctvom zásielok objednaných Vadalovou slovenskou firmou) a skončiť buď v Taliansku, alebo na Slovensku.

Vadala partnerovi Giraldimu sľúbil, že spolupracovať budú aj skorumpovaní colní úradníci a Slovenská informačná služba. „Všetkých ich poznám,“ tvrdil Vadala.

Takéto vyhlásenia nakoniec predznamenali koniec Vadalovho drogového biznisu, aj jeho samotného. Vadala totiž nehovoril len s obchodníkom Francescom Giraldim. Tento človek bol zároveň aj tajným agentom č. 8067 Benátskej finančnej polície.

Celá Giraldiho identita, vrátane jeho obchodnej činnosti, bola umelo vybudovaná orgánmi činnými v trestnom konaní za jediným účelom: aby prenikli do ‘Ndranghety.

Tretieho decembra 2015 urobilo 150 policajtov z Benátskej finančnej polície raziu v Giraldiho sklade. Zatkli Violiho, samotného Giraldiho (na ochranu jeho identity) a dvoch ďalších spolupracovníkov, ktorí práve vykladali 88 kg kokaínu z falošnej kostarickej zásielky manioku.

O týždeň neskôr dorazili banány od Lorenza Bella Diaza spolu s 222 kilogramami kokaínu. V benátskom prístave si drogy vyzdvihli už iba policajti.

Telefonát s Ficom

Vadala sa v čase aktivít talianskej polície zdržiaval na Slovensku, kde podnikal v poľnohospodárstve a bral štedré štátne dotácie. Mal kontakty medzi vplyvnými ľuďmi, aj politikmi. Jeho bývalá priateľka Mária Trošková sa zamestnala v blízkosti bývalého premiéra Roberta Fica.

28. februára 2018, dva dni po nájdení tiel zavraždených Jána Kuciaka a jeho snúbenice Martiny Kušnírovej, benátsky súd vydal zatykač na Vadalu a zvyšok drogového gangu. Zatkli ho na Slovensku 13. marca 2018. Bol vydaný do Talianska, kde vo väzení čakal na súdny verdikt.

Talianska prokuratúra podľa denníka La Repubblica zistila, že v roku 2012 expremiér Robert Fico (Smer-SD) telefonoval s Vadalom. Fico túto informáciu popiera.